  Майя Бывальцева Удмуртилэн Кун Кенешысьтыз депутатъёс 29-тӥ южтолэзе ортчем сессиын Геннадий Кудрявцевлэсь ужоскетъёссэ дырызлэсь вазь дугдытон сярысь пуктэт кутӥзы. Азьвылгес со куриськонэн вазиськиз. Мозмытон понна куаразэ сётӥз 71 депутат, одӥгез пумит луиз, кыкез возиськизы, кыкез куара сётонэ ӧз пыриське. «Тӥляд нимыныды но Геннадий Ивановичлы (Кудрявцевлы — ред.) умой ужамез понна тау карисько. Со элькун парламентлэн бӧрсьысь кык ӧтчамаз депутатэз вал, мерлыко политикая ӧриын ужаз. Солэн кивалтэмез улсын, Ижысь «Аксион-холдинг» мотозавод мерлык политика ласянь адӟем карымон луиз. Завод умой азинске, кунысь оборонно-промышленной огъетын пусйымон инты басьтэ. Экономика рынок амалэ потэм бере но, мерлык удысысь объектъёсты возе но азинтэ. Удмуртиысь Кун Кенешлэн депутатэз луыса туж пайдалыко ужаз. Тросэз ӵектонъёсыз кутэм катъёсы пыризы… Туннэ Геннадий Иванович Удмуртиысь промышленностья но экономикая «Развитие» ассоциациен кивалтэ, со даслэсь трос предприятиосты огазея», — вераз Кун Кенешлэн тӧроез Владимир Невоструев. Вераны кулэ, Геннадий Кудрявцев Кун Кенеше кыкетӥзэ быръемын вал 2012-тӥ арын быръёнъёсъя элькун округъя «Единая Россия» партилэн списокезъя. «Мон тау шуисько, мынам мылкыдыя пуктэтэз кутӥды шуыса. Азьпалан мынам трос ужъёсы. Берло кварталэ «Аксион» корпорациын ми эшшо куинь предприятиос кылдытӥмы — Микроэлектрон технологиосъя завод; лэсьтӥськонэн вырись, коммуникациосты, гумыосты возись предприятиез; Комплексной приборостроениея институт. Кылем арын компанияямы ваньбур поттон 60 процентлы будӥз. Трос саклык висъяно обороная предприятиослэн ассоциацизылы но. Туннэ со уката бадӟым инты басьтэ. Соин ик мынам мылкыды вань промышленность удысын эшшо 12–15 ар ужаны. Кун Кенешысь интыме устолыко егитъёслы сётэме потэ. Мон котьку тӥледын артэ, кулэ луиз ке, пӧртэм ужпумъёсты ӵошен сэрттыны-пертчыны дась», — вераз элькун парламентлэн табере азьвыл депутатэз Геннадий Кудрявцев. Кудрявцев Геннадий Иванович вордскемын 1947-тӥ арын 20-тӥ гудырикошконэ. Экономика тодосъя кандидат. Ижысь мотозаводын ужаны кутскиз 1963-тӥ арын слесарь-сборщиклэн дышетскисез луыса. 1996-тӥ арысен «Ижевский мотозавод «Аксион-холдинг» огазеяськонлэн кивалтӥсез. Тегъёс: Политика Аксион Удмуртия КунКенеш  